Nga komà i̱skan,
Jesús kisìkasꞌen xi̱ta̱ xi kotaꞌyàtꞌaà‑la̱ ya̱ i̱ya chitso mé‑ne nga ìsa̱ ítjòn ki̱jchò‑ne ján xijngoaà ndáchikon;
koa̱ jè Jesús kꞌe̱é tísíhixatꞌaà xi̱ta̱ xi kjìn ma‑ne nga jye nchifì‑ne.
Kꞌe̱ nga jye kisìhixatꞌaà yije jñà xi̱ta̱,
Jesús kiìmijìn‑jno jngoò nindoò nga kiì kiìchja̱tꞌaà‑la̱ Nainá nga ta̱ jè ta̱jngoò.
Kꞌe̱ nga jye kòjñò,
Jesús tà ta̱jngoò tíjna ya̱ i̱ꞌnde jè.
Jè chitso jye ꞌñó kjìn ijchò.
Jè ngaꞌñó‑la̱ nandá jye ngaxìn ngaje̱n tífìko̱ chitso nga jè tjo̱ bíchjoà ikon‑la̱.
Kꞌe̱ nga ta̱jñòya ìsa̱,
Jesús kiìtji̱ngui‑la̱ xi̱ta̱ xi kotaꞌyàtꞌaà‑la̱ nga kiì‑ne ndso̱ko̱ ya̱ i̱sòn nandá.
Jñà xi̱ta̱ xi kotaꞌyàtꞌaà‑la̱ kꞌe̱ nga kijtseè nga tífìsòn nandá tà kitsakjòn‑la̱;
kꞌe̱é kiskindàya xkón,
kitsò:
―Ini̱ma̱ chꞌo‑né.
Ta̱nga Jesús ni̱to̱ón kiìchja̱‑la̱,
kitsò‑la̱:
―ꞌÑó tꞌè‑là takòn,
kì tsakjoòn‑jèn,
ꞌa̱n‑ná.
Jè Pedro,
kꞌe̱é kiìchja̱‑la̱ kitsò‑la̱:
―Na̱ꞌèn,
tsà ji̱‑né,
tjiìꞌnde‑ná nga kjísoàn nandá skanda ñánda tìsìjni.
Jesús kitsò‑la̱:
―Nchroboí.
Jè Pedro itjojen‑jno chitso koa̱ tsibítsꞌia̱ nga kiì‑ne ndso̱ko̱ ya̱ i̱sòn nandá ñánda síjna Jesús.
Ta̱nga kꞌe̱ nga kijtseè nga jè tjo̱ ꞌñó tíꞌba,
kitsakjòn‑né,
i̱kjoàn tsibítsꞌia̱ nga mejèn kiskaàjiìndá;
kꞌe̱é kiskindàya kitsò:
―¡Na̱ꞌèn,
na̱chrjejiìn‑ndá‑ná!
Jesús ni̱to̱ón kitsobàꞌñó tsja,
kitsò‑la̱:
―¡Chibaá mokjeiín‑lè i̱tꞌaà tsꞌa̱n!
¿Mé‑ne jò kòbeè‑la̱ takoìn?
Kꞌe̱ nga jahasꞌen‑ne chitso ingajò,
ni̱to̱ón kisijyò‑ne tjo̱.
Jñà xi̱ta̱ xi títsa̱jnaya chitso chincha-xkóꞌnchitꞌaà‑la̱ Jesús,
kitsò‑la̱:
―¡Xi o̱kixi̱,
ji̱‑né xi Kiꞌndí‑la̱ Nainá!
Kꞌe̱ nga jye tsatojiìn ndáchikon,
ijchò ján nangui Genesaret.
Jñà xi̱ta̱ xi ya̱ i̱ꞌnde‑la̱,
kꞌe̱ nga kijtseèxkon Jesús nga jè xi ya̱ ijchò,
kisìkíꞌnchré xíkjín kóho̱kji ya̱ i̱ꞌnde ñánda chrañàtꞌaà;
i̱kjoàn jꞌiìko̱‑la̱ ngatsꞌiì xi̱ta̱ xi xkꞌén ya̱ ñánda tíjna Jesús.
Tsibítsiꞌba‑la̱ na̱sꞌín ta̱ jè i̱tjòn nikje‑la̱ tsobàꞌñó nga kàtandaà‑ne;
ngatsꞌiì xi kitsobàꞌñó nikje‑la̱ kjòndaà yijeé‑ne.